SKRIFTLIG FORESPØRGSEL E-2025/01

af Margrietus van den Berg (PSE) til Kommissionen

(13. juli 2001)

Om: Fiskeriaftale med Mauretanien

1. I forbindelse med den nye aftale med Mauretanien kræver Den Europæiske Union at få tildelt samme mængder fisk som under den tidligere protokol, til trods for at videnskabelige undersøgelser har vist, at visse bestande allerede er overfisket. Hvilken procedure er anvendt til fastlæggelse af Kommissionens forhandlingsposition, og hvorledes tages der i forhandlingsmandatet hensyn til principperne om beskyttelse og fattigdomsbekæmpelse?

2. Evalueringen af den tidligere protokol er i høj grad ufuldstændig. Har Kommissionen tilstrækkelige oplysninger om fiskebestandene og den mauretanske fangstkapacitet til at kunne indgå en ny protokol under hensyntagen til principperne om beskyttelse og et bæredygtigt fiskeri? (også på baggrund af FN's Havretskonvention (UNCLOS), ifølge hvilken der kun kan indgås fiskeriaftaler om overskydende fiskerikapacitet i et tredjelands farvand).

3. Hvilken sammenhæng er der mellem forhandlingerne om fiskeriaftalen med Mauretanien og udarbejdelsen af landestrategidokumentet for Mauretanien inden for rammerne af Cotonou-aftalen, og hvorledes lægges der i den forbindelse særlig vægt på at inddrage lokale fiskere og hele fiskerierhvervet i både udarbejdelsen af landestrategidokumentet og i forhandlingerne om fiskeriaftalen?

4. I hvilket omfang vil Den Europæiske Union investere i videreudviklingen af fiskeforarbejdningsindustrien i Mauretanien, især med hensyn til opfyldelsen af EU's sanitære og fytosanitære krav? Findes der ledsageforanstaltninger, der skal sikre, at også netop småfiskere kan opfylde disse krav?

5. I hvilket omfang kan Den Europæiske Union garantere, at den finansielle godtgørelse, der ydes under den nye protokol, vil komme den lokale fiskerisektor i Mauretanien til gavn?

Svar afgivet på Kommissionens vegne af Franz Fischler

(8. oktober 2001)

1. Alle relevante faktorer bliver taget i betragtning ved fastlæggelsen af Kommissionens forhandlingsposition. Herunder videnskabelige rapporter fra forskellige kilder. Nogle af disse rapporter viser en vis stigning i nogle bestande, specielt blæksprutter. De nuværende forhandlinger med Mauretanien drejer sig om fornyelsen af en protokol til en eksisterende fiskeriaftale. Disse forhandlinger kræver derfor ifølge fast praksis ikke noget forhandlingsmandat fra Rådet.

2. Kommissionen tager hensyn til alle videnskabelige data, men erkender, at disse kan forbedres såvel kvantitativt som kvalitativt. Kommissionen har modtaget oplysninger, der viser en nedgang de sidste par år i fiskerikapaciteten forårsaget af et konstant fald i antallet af såkaldte kinesiske fartøjer, som fisker i mauretanske farvande.

3. Landestrategidokumentet for Mauretanien tager hensyn til fiskeriaftalen med Fællesskabet, for så vidt som den økonomiske analyse af landet tager højde for denne aftales budgetmæssige virkninger. Selv om der ikke for øjeblikket er fastsat nogen budgetstøtte fra 9. Europæiske Udviklingsfond (EUF), er der således fastlagt visse målsætninger for sektorpolitikkerne (f.eks. sundhed og uddannelse). I øvrigt giver landestrategien (for Mauretanien) mulighed for at hjælpe regeringen med at fastlægge en national fiskeristrategi. Endvidere er en række foranstaltninger under 9. EUF rettet direkte mod civilsamfundet, hvilket også kan komme småfiskerisammenslutningerne til gavn. Ydermere er der i den nye protokol, der omfatter perioden 2001-2006, fastsat støtteforanstaltninger til fordel for småfiskeriet.

4. En del af kompensationen under den nye protokol vil blive anvendt til målrettede aktioner. Disse er aftalt på anmodning fra Mauretanien og underlagt særlige procedurer og opfølgning fra Kommissionen. Inden for disse rammer vil Kommissionen i princippet være positivt indstillet til en anmodning fra Mauretanien om midler til at forbedre specielt ikke-industrifiskernes overholdelse af EF-kravene på sundheds- og plantesundhedsområderne.

5. Det er alene Mauretanien, der som en suveræn stat træffer beslutning om, hvorledes den finansielle kompensation skal anvendes, undtagen når det drejer sig om de målrettede aktioner.